CELEX: 32019D1875
Language: el
Date: 2019-11-08 00:00:00
Title: Απόφαση (ΕΕ) 2019/1875 του Συμβουλίου, της 8ης Νοεμβρίου 2019, σχετικά με τη σύναψη εξ ονόματης της Ευρωπαϊκής Ένωσης της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης

14.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 294/1
               
            
         ΑΠΟΦΑΣΗ (ΕΕ) 2019/1875 ΤΟΥ ΣΥΜΒΟΥΛΙΟΥ
         της 8ης Νοεμβρίου 2019
         σχετικά με τη σύναψη εξ ονόματης της Ευρωπαϊκής Ένωσης της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΕΕ) 2018/1599 του Συμβουλίου (1), η συμφωνία ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης (η συμφωνία), υπογράφηκε στις 19 Οκτωβρίου 2018.
                  
               
                     (2)
                  
                  
                     Σύμφωνα με το άρθρο 218 παράγραφος 7 της Συνθήκης, κρίνεται σκόπιμο το Συμβούλιο να εξουσιοδοτήσει την Επιτροπή να εγκρίνει εξ ονόματος της Ένωσης τη θέση που θα υιοθετηθεί στην επιτροπή εμπορίου όσον αφορά ορισμένες τροποποιήσεις της συμφωνίας οι οποίες θα θεσπιστούν με απλοποιημένη διαδικασία. Η Επιτροπή θα πρέπει να εξουσιοδοτηθεί να εγκρίνει τροποποιήσεις που θα υιοθετηθούν από την επιτροπή εμπορίου σύμφωνα με το άρθρο 9.18 (Τροποποίηση και διόρθωση της κάλυψης), όσον αφορά τα παραρτήματα 9-Α έως 9-Θ της συμφωνίας, έπειτα από διαβούλευση με ειδική επιτροπή που έχει οριστεί από το Συμβούλιο σύμφωνα με το άρθρο 207 παράγραφος 3 της Συνθήκης. Η παρούσα διάταξη δεν θα πρέπει να εφαρμόζεται σε τροποποιήσεις δεσμεύσεων βάσει του παραρτήματος 9-Ε Μέρος 2 της συμφωνίας. Επιπλέον, η Επιτροπή θα πρέπει να εξουσιοδοτηθεί να εγκρίνει τροποποιήσεις που θα υιοθετηθούν από την επιτροπή εμπορίου σύμφωνα με τα άρθρα 10.17 (Σύστημα προστασίας γεωγραφικών ενδείξεων) και 10.18 (Τροποποίηση καταλόγου γεωγραφικών ενδείξεων), όσον αφορά τα παραρτήματα 10-Α και 10-Β της συμφωνίας.
                  
               
                     (3)
                  
                  
                     Η συμφωνία πρέπει να εγκριθεί εξ ονόματος της Ένωσης.
                  
               
                     (4)
                  
                  
                     Σύμφωνα με το άρθρο 16.16 (Απουσία άμεσης επίδρασης) της συμφωνίας, η συμφωνία δεν θα πρέπει να παρέχει δικαιώματα ή να επιβάλλει υποχρεώσεις σε πρόσωπα, πλην εκείνων που δημιουργούνται μεταξύ των συμβαλλόμενων μερών βάσει του δημόσιου διεθνούς δικαίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται εξ ονόματος της Ένωσης η συμφωνία ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης.
            Το κείμενο της συμφωνίας επισυνάπτεται στην παρούσα απόφαση.
         
         
            Άρθρο 2
            Για τους σκοπούς του άρθρου 9.18 (Τροποποίηση και διόρθωση της κάλυψης), η θέση της Ένωσης όσον αφορά τις τροποποιήσεις ή διορθώσεις των παραρτημάτων 9-Α έως 9-Θ της συμφωνίας εγκρίνεται από την Επιτροπή έπειτα από διαβούλευση με ειδική επιτροπή που έχει οριστεί από το Συμβούλιο σύμφωνα με το άρθρο 207 παράγραφος 3 της Συνθήκης. Το παρόν άρθρο δεν θα πρέπει να εφαρμόζεται σε τροποποιήσεις δεσμεύσεων βάσει του παραρτήματος 9-Ε Μέρος 2 της συμφωνίας.
         
         
            Άρθρο 3
            Για τους σκοπούς των άρθρων 10.17 (Σύστημα προστασίας γεωγραφικών ενδείξεων) και 10.18 (Τροποποίηση καταλόγου γεωγραφικών ενδείξεων) της συμφωνίας, η θέση της Ένωσης όσον αφορά την τροποποίηση των παραρτημάτων 10-Α και 10-Β της συμφωνίας εγκρίνεται από την Επιτροπή.
         
         
            Άρθρο 4
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 16.13 παράγραφος 2 της συμφωνίας, προκειμένου να εκφραστεί η συναίνεση της Ένωσης να δεσμευθεί από τη συμφωνία (2).
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 8 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               M. LINTILÄ
            
         
         
            (1)  Απόφαση (ΕΕ) 2018/1599 του Συμβουλίου, της 15ης Οκτωβρίου 2018, για την υπογραφή, εξ ονόματος της Ευρωπαϊκής Ένωσης, της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης (ΕΕ L 267 της 25.10.2018, σ. 1).
         
            (2)  Η ημερομηνία έναρξης της ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.